Það ræðst í kvöld hvort Sara Björk Gunnarsdóttir og félagar hennar í franska liðinu Lyon vinni Meistaradeild Evrópu í fótbolta. Lyon mætir Barcelona í úrslitum klukkan fimm.
Barcelona er ríkjandi Evrópumeistari eftir að hafa unnið Meistaradeildina í fyrra. Börsungar hafa spilað vel á leiktíðinni og þykja sigurstranglegir. Árin fimm á undan vann Lyon hins vegar keppnina og Sara Björk var innanborðs árið 2020. Þá skoraði Sara meðal annars eitt marka Lyon í úrslitaleiknum það árið. Úrslitaleikur Lyon og Barcelona í Meistaradeildinni verður sýndur í beinni útsendingu RÚV í dag og hefst upphitun fyrir leikinn klukkan hálffimm.
Fram náði yfirhöndinni í úrslitaeinvígi sínu við Val um Íslandsmeistaratitil kvenna í handbolta í gærkvöld. Fram vann þá fyrsta úrslitaleik liðanna með minnsta mun, 28-27. Karen Knútsdóttir fór á kostum í liði Fram og skoraði níu mörk. Vörn Vals átti oft á tíðum í mesta basli með að stoppa Kareni. Þetta er í sjötta sinn á síðustu þrettán árum sem liðin tvö berjast um Íslandsmeistaratitilinn og spennan alltaf mikil þegar þessi Reykjavíkurstórveldi eigast við. Næsti leikur liðanna verður spilaður á mánudagskvöld á Hlíðarenda, heimavelli Vals. Það lið sem fyrr vinnur þrjá leiki í úrslitum verður Íslandsmeistari.
Bandaríski kylfingurinn Will Zalatoris er efstur þegar keppni er hálfnuð á PGA meistaramótinu í golfi. Mótið er eitt fjögurra risamóta ársins hjá karlkylfingum. Hin eru Mastersmótið, Opna bandaríska meistaramótið og Opna breska meistaramótið. Zalatoris hefur leikið hringina tvo sem búnir eru á samtals níu höggum undir pari. Hann lék hringinn í gær á fimm höggum undir pari og hefur eins höggs forskot á Mito Pereira frá Chile sem er í 2. sæti. Justin Thomas er svo í 3. sæti, tveimur höggum á eftir Zalatoris, Bubba Watson er í 4. sæti, þremur höggum frá efsta sætinu og Rory McIlroy er á samtals fjórum höggum undir pari. Hann byrjaði mótið vel, en lék hins vegar hringinn í gær ekki eins vel, eða á einu höggi yfir pari.Tiger Woods slapp í gegnum niðurskurð. Hann er á samtals þremur yfir pari. Dustin Johnson komst hins vegar ekki í gegn, og hefur því lokið keppni eftir aðeins tvo hringi á samtals sex höggum yfir pari.
Það ræðst í kvöld hvort Sara Björk Gunnarsdóttir og franska liðið Lyon vinni Meistaradeild Evrópu í fótbolta. 